b'\n_START_ARTICLE_\nFridolf Weurlander\n_START_PARAGRAPH_\nJohan Fridolf Weurlander [v\xc3\xb6r\'land\xc3\xa4r] (9. tammikuuta 1851, Kuopio \xe2\x80\x93 27. toukokuuta 1900) oli suomalainen kuvataiteilija. Weurlander tunnetaan p\xc3\xa4\xc3\xa4asiassa j\xc3\xa4rvimaisemamaalauksistaan. Joitakin h\xc3\xa4nen teoksistaan, esimerkiksi "Maisema Kuopiosta" (1887) ja "Soutelumaisema" (1891) voi n\xc3\xa4hd\xc3\xa4 Kuopion taidemuseossa._NEWLINE_Weurlander innostui kuvataiteista 1870-luvulla. H\xc3\xa4n opiskeli alaa kotimaassa taidemaalari Hjalmar Munsterhjelmin johdolla sek\xc3\xa4 Suomen Taideyhdistyksen piirustuskoulussa vuosina 1872\xe2\x80\x9375. H\xc3\xa4nen maalauksiaan oli ensi kertaa esill\xc3\xa4 vuonna 1875. Weurlander hakeutui lopulta D\xc3\xbcsseldorfiin jatkamaan taideopintojansa._NEWLINE_Weurlanderin is\xc3\xa4 oli kuopiolainen postinjakaja Johan Henrik Weurlander ja \xc3\xa4iti Maria Elisabet Rissanen._NEWLINE_Weurlander saa oman nimikkosiltansa Kuopion Saaristokaupungin ja keskustan yhdist\xc3\xa4v\xc3\xa4lle Saaristokadulle. Kalliosaarten silta tunnetaan jatkossa nimell\xc3\xa4 Fridolf Weurlanderin silta. Kadun muut sillat nimettiin Ellen Thesleffin (P\xc3\xb6lh\xc3\xb6n silta), Unto Koistisen (K\xc3\xa4r\xc3\xa4ng\xc3\xa4n silta) ja Anton Lindforssin (Korkeasaaren silta) mukaan.'